## El Consell invertix 5,9 milions per a millorar les instal·lacions de la gestió de residus i fer campanyes de conscienciació

*** La Conselleria de Medi Ambient aprova tres convenis de col·laboració amb els consorcis i entitats de gestió de residus de la Comunitat Valenciana
* Estos acords s’emmarquen en l’estratègia de la Generalitat per a fomentar la prevenció de la generació de residus, la reutilització i la implantació de la recollida separada**

El Consell autoritza tres convenis de col·laboració entre la Generalitat, a través de la Conselleria de Medi Ambient, Infraestructures i Territori, i els consorcis i entitats encarregats de la gestió de residus a la Comunitat Valenciana per un import de 5,9 milions d’euros.

D’una banda, la Conselleria de Medi Ambient invertirà 3,5 milions d’euros per a l’adquisició i posada en funcionament d’equipament, maquinària i infraestructures destinades a la millora de la gestió consorciada de residus, a l’adequació o construcció d’instal·lacions de transferència, de tractament i/o d’eliminació, així com d’ecoparcs fixos i mòbils per als sistemes integrals consorciats de gestió de residus.

Així mateix, el departament de Medi Ambient invertirà dos milions d’euros per a l’execució de les previsions de l’àrea de gestió de tots els consorcis i entitats en campanyes de conscienciació i sistemes d’incentius de la separació en origen. Així, es pretén estimular la realització de campanyes de conscienciació destinades a millorar la recollida separada per part de la ciutadania i, per tant, potenciar l’economia circular.

**Col·laboració amb Reciclasa**

De la mateixa manera, el Consell ha autoritzat la subscripció d’un conveni de col·laboració entre la Conselleria de Medi Ambient i l’empresa de gestió de residus, Reciplasa (Reciclados de Residuos La Plana SA) per a la realització de millores en les seues instal·lacions.

A través d’este conveni, la Conselleria invertirà 400.000 euros en les millores d’instal·lació de gestió de residus del consorci C2 que gestiona esta empresa. En concret, es duran a terme inversions dirigides a l’adquisició i posada en funcionament d’equipament, maquinària i infraestructures destinades a la millora de la gestió consorciada de residus, a l’adequació o construcció d’instal·lacions de transferència, tractament i/o d’eliminació, així com d’ecoparcs fixos i mòbils per als sistemes integrals consorciats de gestió de residus.

Estos acords s’emmarquen en l’estratègia de la Generalitat per a fomentar la prevenció de la generació de residus, la reutilització i reparació, implantar la recollida separada, millorar la gestió dels residus, impulsar i enfortir els mercats de productes procedents de la preparació per a la reutilització i el reciclatge, així com perquè el sector dels residus contribuïsca a la mitigació de les emissions de gasos d’efecte d’hivernacle.

Fecha: 02/08/2024